

### Hospodárska a sociálna rada

### Slovenskej republiky

## Ján Richter

## predseda

## Bratislava 8.10.2018

Číslo záznamu: 49007/2018

**Z Á Z N A M**

**z mimoriadneho plenárneho zasadnutia Hospodárskej a sociálnej rady**

**Slovenskej republiky konaného dňa 8.10.2018**

Miesto konania : Úrad vlády SR

Prítomní: podľa prezenčnej listiny

Rokovanie viedol: Ján Richter, minister práce, soc. vecí a rodiny SR a predseda HSR SR

**Program:**

1. Návrh rozpočtu verejnej správy na roky 2019 až 2021

Predkladá: MF SR

1. Návrh skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 91/2010 Z. z. o podpore cestovného ruchu v znení neskorších predpisov a ktorým sa menia a dopĺňajú niektoré zákony (tlač1108)

Požiadavka AZZZ SR, RÚZ a APZ

1. Rôzne - Zákon č. 235/2012 Z. z. osobitnom odvode z podnikania v regulovaných odvetviach a o zmene a doplnení niektorých zákonov v znení neskorších predpisov

Požiadavka AZZZ SR, RÚZ a APZ

Rokovanie otvoril a viedol predseda rady pán Richter, ktorý privítal členov rady a požiadal o predradenie bodu č.2. Sociálni partneri súhlasili s navrhnutým programom aj predradením.

**K bodu 2**

Návrh skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 91/2010 Z. z. o podpore cestovného ruchu v znení neskorších predpisov a ktorým sa menia a dopĺňajú niektoré zákony (tlač1108)

Predmetný návrh uviedol poslanec NR SR pán Baláž.

Stanovisko za KOZ SR predniesla pani Uhlerová, ktorá uviedla, že KOZ SR má nasledovné pripomienky :

1. Z návrhu zákona (Čl. II Zákonník práce) KOZ SR žiada vypustiť možnosť poskytovania príspevku na rekreáciu prostredníctvom rekreačného poukazu podľa osobitného predpisu (elektronická platobná karta v zmysle navrhovanej zmeny zákona o podpore cestovného ruchu)
2. KOZ SR žiada v prípade poskytovaných príspevkov zachovanie odvodovej povinnosti (sociálne a zdravotné odvody)
3. Príspevok na rekreáciu by sa mal poskytovať všetkým zamestnancom bez rozdielu, či zamestnávateľ zamestnáva viac ako 50 zamestnancov v pracovnom pomere, t. j. nestanoviť prechodné obdobie pre zamestnávateľov, ktorí zamestnávajú menej ako 50 zamestnancov v pracovnom pomere (v predloženom návrhu zákona zatiaľ neupravené)
4. KOZ SR žiada „neotvárať“ zákon o sociálnom fonde, ktorý by umožnil financovanie príspevku zo sociálneho fondu zamestnávateľa.
5. KOZ SR považuje za potrebné vyriešiť otázku financovania príspevkov poskytovaných štátnym a verejným zamestnancom vo vzťahu na možnosti štátneho rozpočtu
6. KOZ SR žiada zavedenie financovania príspevkov zo zdrojov zamestnávateľa, bez potreby spoluúčasti zamestnanca, t. j. 100% prefinancovanie výdavkov zamestnávateľom (do určitej sumy).

Stanovisko za AZZZ SR predniesol pán Machunka, ktorý uviedol, že AZZZ SR zásadne nesúhlasí s predmetným materiálom a neodporúča ho na ďalšie legislatívne konanie. AZZZ SR návrh podporovala, keď bol na základe dobrovoľnosti, ak je povinnosťou AZZZ SR nesúhlasí a je nonsens, aby si zamestnanec mohol vyberať benefity. Ak požiada o poukaz, nedostane odmeny.

Stanovisko za RÚZ predniesol pán Spišák, ktorý uviedol, že RÚZ sa pripája k stanovisku AZZZ SR, návrh nepodporuje z dôvodu povinnosti.

Stanovisko za ZMOS predniesol pán Dvonč, ktorý uviedol, že napriek tomu, že ZMOS oceňuje snahu na zvýšenie podpory rozvoja cykloturistiky a investičnú podporu projektov na cestovný ruch, nesúhlasí s predloženým poslaneckým návrhom zákona v tých častiach, kde sa zavádza povinnosť všetkým zamestnancom poskytnúť zo strany zamestnávateľa príspevok alebo rekreačný poukaz v hodnote 275.- euro. ZMOS navrhuje, aby povinnosť poskytnutia príspevku bola nahradená možnosťou jeho poskytnutia po dohode zamestnávateľov a zamestnancov. ZMOS navrhuje, aby návrh zákona bol predložený ako vládny návrh a schvaľovaný riadnym legislatívnym procesom.

ZMOS v tejto podobe neodporučilo návrh na ďalšie legislatívne konanie.

Stanovisko za APZ predniesol pán Beljajev, ktorý uviedol, že APZ nepodporuje tento návrh.

Predkladateľ reagoval na pripomienky a odpovedal na otázky sociálnych partnerov.

Po dlhšej diskusii sociálni partneri dospeli k

**Záveru:**

**sociálni partneri prezentovali stanoviská k poslaneckému návrhu a tým vyjadrili svoj postoj k nemu.**

**K bodu 1**

Návrh rozpočtu verejnej správy na roky 2019 až 2021

Predmetný návrh zákona uviedol podpredseda vlády a minister financií pán Kažimír, ktorý podrobne zdôvodnil rozdelenie prostriedkov na rezorty.

Stanovisko za KOZ SR predniesla pani Uhlerová, ktorá uviedla, že KOZ SR berie predložený Návrh rozpočtu verejnej správy na roky 2019 až 2021 na vedomie s pripomienkami.

KOZ SR odporúča návrh rozpočtu po zapracovaní pripomienok z písomného stanoviska na ďalšie legislatívne konanie.

KOZ SR oceňuje zvyšovanie výdavkov na odmeňovanie zamestnancov verejnej správy, ako aj zvyšovanie výdavkov na zdravotníctvo a školstvo.

KOZ SR obzvlášť ocenila prístup predstaviteľov Úradu vlády SR pri riešení zmeny systému odmeňovania pre zamestnancov, ktorí sú odmeňovaní podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov. Takto si KOZ SR predstavuje sociálny dialóg. Pripomienky k rozpočtu sú podrobne rozobraté v písomnom stanovisku.

Stanovisko za AZZZ SR predniesol pán Karlubík, ktorý dal slovo pánovi Pramukovi, ktorý uviedol, že navýšenie štátneho rozpočtu na rok 2019 v kapitole zdravotníctvo predstavuje **+** 311 mil €. Po odpočítaní úspor na lieky a špeciálny zdravotnícky materiál ostáva navýšenie 219 mil €.Z toho 197 mil € je alokovaných na krytie legislatívneho navýšenia miezd, ako je minimálna mzda a jej koeficienty, zákonom ustanovená mzda pre všetkých zdravotníckych pracovníkov, plošné navýšenie miezd sestier a zákonom navýšené mzdy sestier špecialistiek. Plošné navýšenie je v prípade ANS zatiaľ len odhadom, keďže máme k dispozícii len medializované informácie, takže ANS nevie kvalifikovane posúdiť, či ide o dostatočnú sumu, alebo nie.

Pripomienkou ANS je, že nerozumie prečo platba štátu za svojich poistencov má klesajúcu tendenciu. V zákone č. 580/2004, ide o 3,71% v roku 2018. Na rok 2019 je návrh 2,95%. oproti 4% v zákone.

Spoliehať sa na to, že výdavky budú kryté z väčšej miery ekonomicky aktívnymi občanmi je pri obrovskom vnútornom dlhu v zdravotníctve v podobe, zastaralých budov, technológií ... krátkozraké. Ak by štát neznižoval platbu za svojich poistencov, vedeli by sme túto situáciu začať meniť k lepšiemu.

ANS opakovane vznáša pripomienku ku kapitálovým výdavkom. Ide o výdavky z rozpočtu a teda z verejných zdrojov a to od všetkých občanov. Je nelogické, že kapitálové výdavky sa týkajú len niektorých vybraných štátnych zariadení. Pacient, ako platič, by nemal byť diskriminovaný. Na rok 2019 je naplánovaných 100 mil €.

Zostatok na účtoch ZP na konci roku 2018 je odhadovaný na 400 mil €, s ktorými štátny rozpočet počíta v roku 2019. V prípade, že bude tento zostatok menší, ANS žiada, aby bol v rozpočte zohľadnený rozdiel medzi 400 mil € a skutočným zostatkom na účtoch ZP a o tento rozdiel bol navýšený štátny rozpočet v kapitole Všeobecného zdravotného poistenia.

Pán Šóth za ASL upozornil na kritickú situáciu neštátneho ambulantného sektora. ASL nenachádza  zvýšenie  prostriedkov rozpočtovaných pre ambulantnú zdravotnú starostlivosť o 20 % oproti roku 2018.

Podľa ASL materiál neuvažuje s členením ambulantnej zdravotnej starostlivosti na neštátnu a tú, ktorá spadá pod štátne zdravotnícke zariadenia. Uvedené žiadala ASL zohľadniť.

Asociácii súkromných lekárov na stanovisko nebolo odpovedané.

Pán Macho za SPPK poďakoval za finančné prostriedky pre rezort MPRV SR a konštatoval, že konečne budú mať porovnateľné podmienky s okolitými krajinami.

Pán Mišánik za ZPD a OS SR uvítal ambíciu rozpočtu, ale tiež upozornil na nášľapné míny v rezorte pôdohospodárstva.

Stanovisko za RÚZ predniesol pán Lelovský, ktorý prezentoval pripomienky RÚZ:

1. Zásadná pripomienka k návrhu ako celku

RÚZ v predloženej podobe zásadne nesúhlasí s návrhom Zákona nakoľko neboli doručené kompletné materiály a podklady najmä od Implementačnej jednotky, ktoré by mali slúžiť ako informácia o plnení úloh rezortov v oblasti efektívnosti s nakladaní s verejnými zdrojmi a ich optimalizácii a súčasne ako rozhodujúci podklad pre rozhodovanie sa o oprávnenosti jednotlivých výdavkov pre jednotlivé rezorty.

RÚZ navrhuje aby bol návrh Zákona predložený až po zverejnení a vyhodnotení odpočtov plnenia opatrení revízie výdavkov v kľúčových rezortoch.

1. Zásadná pripomienka k návrhu ako celku

RÚZ považuje navrhovaný schodok vzhľadom na ekonomickú situáciu za neprimeraný, v dnešnej situácii by vláda mala hospodáriť s výrazným prebytkom.

RÚZ navrhuje aby bolo na roky 2019 až 2021 naplánované hospodárenie vlády s prebytkom určeným na zníženie dlhu čo prinesie ďalšie úspory na správu dlhu a súčasne pripraví hospodárenie verejnej správy na prípadné výkyvy v príjmoch či krízové javy v súvislosti s výraznou proexportnou ekonomikou SR, ktoré nie je možné úplne vylúčiť.

1. Zásadná pripomienka

RÚZ poukazuje v súvislosti s plánovaným nárastom počtu zamestnancov verejnej správy o takmer 7 000, na fakt, že vláda nemá k dispozícii hĺbkový audit činnosti zamestnancov financovaných zo štátneho rozpočtu. Pre predpokladaný počet zamestnancov verejnej správy sa v roku 2019 rozpočtujú osobné výdavky v sume 8,39 mld. eur, z toho mzdy v sume 6,16 mld. eur, čo predstavuje 22,5 % celkových verejných výdavkov. Osobné výdavky majú v roku 2019 vzrásť oproti rozpočtu 2018 o 12,2 %. Takýto nárast bez opodstatnenia v hĺbkovej analýze považuje RÚZ za riskantný a vedúci k podozreniu z plytvania s verejnými zdrojmi. Okrem toho je nárast počtu zamestnancov neopodstatnený aj vzhľadom na investície do elektronizácie verejnej správy a vládou deklarovanú optimalizáciu činností verejnej správy.

RÚZ navrhuje aby vláda pred plánovaným nárastom počtu zamestnancov verejnej správy o takmer 7 000 zabezpečila hĺbkový audit činnosti zamestnancov financovaných zo štátneho rozpočtu a až na základe jeho výsledkov postupovala v personálnej agende.

1. Zásadná pripomienka

Za zásadný problém rozpočtu považuje RÚZ vysoký objem rezerv vlády ako aj nové rezervy. Tie nielenže znižujú transparentnosť rozpočtového procesu ale sú hlavne zdrojom rastu nesystémových výdavkov vlády.

RÚZ navrhuje aby sa nevytvárali žiadne ďalšie vládne rezervy a jasne sa definovali kritériá a priority pre čerpanie zdrojov z existujúcich rezerv.

1. Všeobecná pripomienka

RÚZ požaduje stiahnutie návrhu na zavedenie osobitného odvodu reťazcov, ktorý efektívne zdaní spotrebu spotrebiteľov. Rozpočet má dostatok príjmov, ďalšie zvyšovanie daňového zaťaženia nie je potrebné.

RÚZ navrhuje aby sa nezavádzali žiadne ďalšie a dodatočné zdanenia či opatrenia na zvyšovanie príjmov rozpočtu nakoľko rozpočet verejnej správy má dostatok príjmov a zjavne nie je schopný tieto efektívne použiť keď sa navrhujú extrémne vysoké rezervy bez udania konkrétnych výdavkov. Naopak ekonomike by prospelo zníženie daňového zaťaženia a podpora podnikateľského prostredia.

1. Všeobecná pripomienka

RÚZ ako aj všetci ostatní sociálni partneri opakovane žiadali predsedu vlády ako aj predsedu hospodárskej a sociálnej rady SR o zabezpečenie financovania Aliancie sektorových rád nakoľko je ich doterajšie financovanie závislé na projektoch zo štrukturálnych fondov čo už tretí rok nie je zabezpečené a sektorové rady nemôžu vykonávať svoju činnosť a zabezpečovať udržateľnosť už realizovaných projektov. Vzhľadom na aktuálny návrh zo strany ministerstva školstva, vedy, výskumu a športu aby sa sektorové rady zapojili do prípravy reformy terciárneho vzdelávania čo je z hľadiska rozvoja slovenskej ekonomiky nevyhnutné, je zabezpečenie plynulej činnosti SR, práce a financovania aj na aktivitách mimo EU projektov potrebné.

RÚZ navrhuje v súlade so spoločným stanoviskom všetkých sociálnych partnerov aby bolo financovanie Aliancie sektorových rád zabezpečené zo štátneho rozpočtu vo výške 1,5 mil EUR ročne a teda doplnenie tejto položky do Návrhu rozpočtu.

RUZ berie predložený Návrh rozpočtu verejnej správy na roky 2019 až 2021 na vedomie s viacerými zásadnými pripomienkami a konštatuje, že neboli dodané všetky potrebné podklady najmä správa Implementačnej jednotky. Predkladateľ vysvetlil, že bude súčasťou materiálu na rokovanie vlády SR.

Stanovisko za ZMOS predniesol pán Dvonč, ktorý uviedol, že celkové príjmy miest a obcí v roku 2019 oproti schválenému rozpočtu na rok 2018 sú vyššie cca o 3,2 % (146,2 mil. euro). Oproti očakávanej skutočnosti za rok 2018 počíta však rozpočet s ich znížením o 154,6 mil. euro ( o 3,1 %), najmä z dôvodu predbežného nezapájania zdrojov EÚ a spolufinancovania z tretieho programového obdobia pre obce.

ZMOS oceňuje, že pokračuje proces ozdravenie verejných financií s cieľom dosiahnuť ich dlhodobú udržateľnosť. Proces ozdravenia verejných financií smerujúci k vyrovnanosti rozpočtu sa v návrhu rozpočtu zabezpečuje pozitívnym hospodárením samospráv a navrhovaným výrazným zvýšením prebytku v ich hospodárení. Dokumentuje to aj fakt, že mestám a obciam sa v návrhu rozpočtu zvyšuje prebytok hospodárenia z pôvodných 170,1 mil. euro na 234,5 mil. euro, čo je zvýšenie o 64,4 mil. euro, t.j. o 37,9 %.

Rozpočtovanú výšku prebytku nepovažuje ZMOS v tomto návrhu rozpočtu pre mestá a obce za reálnu, nakoľko v návrhu rozpočtu na príjmovej ako aj výdavkovej strane nie sú podľa názoru ZMOS zapracované dopady viacerých legislatívnych zmien prijatých v roku 2017 a 2018. Tieto budú mať aj v rokoch 2019 – 2021 dopad na hospodárenie miest a obcí. Podobne ani dopady všetkých navrhovaných zmien zákonov, ktoré doteraz prešli pripomienkovým konaním alebo sú poslaneckými návrhmi predloženými v NR SR. Rozpočtová rezerva rozpočtu počíta s financovaním niektorých navrhovaných legislatívnych zmien a opatrení len pre kapitoly štátneho rozpočtu, nie v rozpočtoch miest a obcí (okrem dotácie na stravovanie žiakov základných škôl a posledného ročníka materských škôl, prípadne časti transferov na školy pri rekreačných poukazoch pre zamestnancoch v prenesených výkon štátnej správy).

Rozpočtované príjmy samospráv budú znížené o dopady očakávaného zavedenia dvojnásobného daňového bonusu pre rodičov detí do 6 rokov, ktoré sú predložené ako poslanecký návrh v NR SR zmenou zákona o daniach z príjmov. Rozpočtové príjmy budú znížené vplyvom oslobodenia samostatne zárobkovo činných osôb v prípade plošného povinného zavedenia rekreačných poukazov, dopadmi oslobodenia 13. 14. platu od dane z príjmov fyzických osôb. V prípade schválenia aj s dopadmi zvýšenia maximálneho vymeriavacieho základu pre sociálne odvody zo 7 násobku na 11 násobok priemernej mzdy. Až v roku 2019 a následne 2020 sa reálne v praxi vyhodnotia dopady prijatých opatrení v minulých rokoch (napr. odpočítateľná položka na kúpeľnú liečbu). Nakoľko podľa odhadu ZMOS dopady týchto opatrení spolu budú znamenať v roku 2019 zníženie hotovostného príjmu oproti rozpočtovanému výnosu dane z príjmov fyzických osôb cca o 55 mil. eur, v roku 2020 o cca 90 mil. eur, čo je menej o 2,5 % – 3,5 % očakávaného celkového výnosu dane z príjmu fyzických osôb pre mestá a obce.

Očakávané rozpočtované zvýšenie celkových daňových príjmov o 10,3 % bude podľa tohto odhadu výrazne nižšie ( o 7 – 7,5 %), čo je možné považovať za jedno z rizík návrhu rozpočtu.

ZMOS spolu s vládou SR a KOZ podpísali koncom júna 2018 spoločné vyhlásenie ku kolektívnym zmluvám v štátne a verejnej službe na roky 2019 a 2020, v ktorom spoločne deklarovali ochotu zvýšiť zamestnancom v štátnej a verejnej službe ich platové ohodnotenie od 1.1. 2019**.** Súhlas ZMOS bol podmienený tým, že vláda SR a NR SR nebudú prijímať novú legislatívu voči samosprávam, ktorou sa budú ukladať nové povinnosti a úlohy mestám a obciam. To sa v niektorých prípadoch nepotvrdzuje.Nadväzne na to bol do medzirezortného pripomienkového konania predložený návrh zákona, ktorým sa mení a dopĺňa zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme v znení neskorších predpisov. Spoločne dohodnutý a rokovaním potvrdený dopad na rozpočty miest a obcí zvýšením tarifných platov zamestnancov vo verejnej službe v priemere o 10 % sa pre rok 2019 odhaduje na úrovni cca 93 mil. eur, následne pre rok 2020 cca 110 mil. eur. Dopad zvýšenia platov pre pedagogických a odborných zamestnancov v originálnych pôsobnostiach na cca 40 mil. eur pre rok 2019 a 45 mil. eur pre rok 2020. Nad rámec tejto dohody sa počíta s ďalším navýšením platov začínajúcim pedagógom, ktoré zvýši mzdové náklady aj v rozpočtoch miest a obcí bez jeho krytia z kapitoly ministerstva (cca 3-4 mil. euro ročne). ZMOS očakáva, že nad rámec kapitoly štátneho rozpočtu, budú musieť mestá a obce časť výdavkov na prenesený výkon štátnej správy hradiť aj z vlastných zdrojov najmä v oblasti základného školstva.

ZMOS už pri schvaľovaní nových legislatívnych noriem v pripomienkovom konaní, následne vo vláde SR a v NR SR upozorňovalo na skutočnosť, že schvaľovanie niektorých zákonov bude mať zásadný dopad na rozpočtové hospodárenie miest a obcí.

Návrh rozpočtu verejnej správy pre mestá a obce počíta vo výdavkovej časti s navýšením bežných výdavkov oproti roku 2018 len o 4,8 %, čo je necelých 180 mil. euro.

Táto suma bude potrebná len na rozpočtové zvýšenie jednej výdavkovej položky - miezd a odvodov. Rozpočet počíta s navýšením miezd a odvodov zamestnancov miest a obcí oproti rozpočtu roku 2018 o 7,9 %, reálna rozpočtová potreba jeho zvýšenia je však cca o  10 %, čo je objemovo cca 190 mil. eur oproti roku 2018.

Ostatné položky bežného rozpočtu (najmä tovary a služby) sú rozpočtované mierne nad úrovňou roku 2018. Podľa názoru ZMOS nie sú v návrhu rozpočtu v bežných výdavkoch premietnuté napríklad dopady prijatých a schválených zmien **v** zákone o cestnej premávke s povinným financovaním zimnej údržby na všetkých chodníkoch na území miest a obcí, zákona o verejných vodovodoch a kanalizáciách, ktorý stanovil povinnosť pripojiť sa na verejný vodovod všetkým majiteľom nehnuteľností tam, kde je to možné a ekonomicky efektívne. Novým zákonom o sociálnych službách sa stanovila pri plnení zákonom stanovených podmienok „povinnosť“ úhrad pre neštátnych zriaďovateľov už od roku 2018, spolu so zvýšením minimálnej mzdy a zavedením povinnosti úhrady príspevku z kapitoly MPSVR SR na mzdy sa zvýšili aj celkové náklady na mzdy zamestnancov v sociálnych zariadeniach. Mestá a obce vyplácajú aj „dobrovoľné“ 13. a 14. plat a zvýšené príplatky za prácu nadčas, nočné príplatky a príplatky za dni pracovného voľna a pod. V zákone o veterinárnej starostlivosti sa zaviedli povinnosti vyplývajúce z čipovania psov a prevádzkovanie útulkov. Tieto náklady už zavedených zmien odhaduje ZMOS pre rok 2019 na cca 35-37 mil. euro.

Výrazné zvýšenie výdavkov miest a obcí obsahuje aj návrh zákona o pedagogických zamestnancoch**.** Realizáciou navrhovaných zmien – rozšíreniu o nové kategórie odborných zamestnancov, vylúčením riaditeľov z výchovno-vzdelávacieho procesu so súčasnou potrebou zabezpečenia cca 1300 nových pedagógov, znížením miery vyučovacej povinnosti vychovávateľov a majstrov odbornej výchovy, zavádzanie inštitútu zodpovedný vychovávateľ, zmeny v systéme kariérneho rastu a pod. Pripomienkové konanie bolo ukončené zo zásadnými rozpormi so ZMOS. Jedným z dôvodov rozporov bolo aj nedostatočné vyčíslenie dopadov na rozpočty miest a obcí, a krytie týchto výdavkov, čo vo svojom stanovisku potvrdilo aj MF SR. V NR SR v druhom čítaní je novelizácia zákona o poplatkoch za skládkovanie a zákona o odpadoch. Poplatok za skládkovanie bude primárne príjmom Environmentálneho fondu, ale výdavkom miest a obcí. Finančné dopady na rozpočty miest a obcí bude mať aj navrhované zavedenie dane z poistenia majetku. Dopady týchto pripravovaných zmien priemerne v rokoch 2019 a 2020 zaťaží rozpočty miest a obcí sumou ďalších cca 30 mil. eur.

Poslaneckým návrhom zákona sa zavádza povinnosť poskytnúť rekreačné poukazy všetkým zamestnancom, teda aj zamestnancom miest a obcí. Deklarované, ale v doložke vplyvov nevyčíslené zvýšené príjmy miest a obcí z dane z ubytovania najmä v exponovaných centrách turistického ruchu a kúpeľných mestách, menej v ostatných lokalitách budú súčasne redukované dopadmi plošného zníženia výnosu dane z príjmov pre všetky samosprávy. ZMOS v prípade schválenia návrhu zákona očakáva vysoký záujem zamestnancov o zapojenie sa do tohto systému. Odhaduje, že príjmy miest a obcí z výnosu dane z príjmov fyzických osôb sa znížia o 12-12,5 mil. euro ročne. V prípade záujmu všetkých zamestnancov miest a obcí, ich príspevkových a rozpočtových organizácií, zdravotníckych a sociálnych zariadení, škôl a školských zariadení, v ktorých dnes pracuje viac ako 145 tisíc zamestnancov je potrebné počítať so sumou až 40 mil. euroročne aj vo výdavkovej časti rozpočtov miest a obcí. Podobne je vnímaný aj návrh na dotáciu z kapitoly MPSVR SR, ktorým sa má deťom v základných školách, deťom v poslednom ročníku materských škôl a všetkým deťom v materských školách, v ktorých prevyšuje 50 % detí z rodín v hmotnej núdzi poskytnúť dotácia na potraviny v paušálnej výške 1, 20 eura na odobratý obed v čase návštevy školy a školského zariadenia ( tzv. bezplatné stravovanie 5 ročných detí v materských školách a všetkých žiakov v základných školách) .V prípade požiadaviek rodičov na zabezpečenie stravovania neuhradením hodnoty potravín zo strany rodičov pre všetkých žiakov a deti by bolo potrebné zabezpečiť stravovanie pre ďalších cca 126 - 128 tis. žiakov a detí. Podľa odhadov ZMOS by bolo potrebné od 1. januára 2019 prijať v hraničnej pozícii až 2500 pracovníkov, zabezpečiť nové technické vybavenie, technologické linky, zvýšia sa náklady na zber a likvidáciu odpadu, zvýšiť počet miest a v jedálňach, nakoľko sa zvýši sa priemerná obsadenosť jedného miesta zo súčasných cca 2,2 na cca 2,9.Náklady na mzdy zvýšeného počtu zamestnancov ZMOS odhaduje v roku 2019 na cca 24,7 mil. eur a v roku 2020 na 27,7 mil. eur (pri priemernej mzde v roku 2019 610 eur).Objem ostatných prevádzkových a investičných výdavkov nevie ZMOS v tomto čase vyčísliť.

Dopady týchto prijatých a očakávaných zmien sú z pohľadu rozpočtu miest a obcí považované za zásadné riziko nielen pri zostavovaní rozpočtu miest a obcí na roky 2019-20121, ale aj finančného krytia nových úloh v rozpočtoch miest a obcí.

Zasadnú pripomienku k návrhu rozpočtu uplatňuje ZMOS aj k výške transferov do rozpočtov miest a obcí na prenesený výkon štátnej správy. ZMOS pri prerokovaní návrhov kapitol štátneho rozpočtu zásadne trval na ich zvýšení minimálne o 10 % z dôvodu očakávaného zvýšenia mzdových nárokov na prenesený výkon štátnej správy. Táto požiadavka sa v návrhu rozpočtu neprejavuje, čo považuje ZMOS za nenaplnenie vyhlásenia o zvyšovaní platov pre rok 2019.

ZMOS konštatuje, že s prijatím legislatívnych zmien, ktorými sa budú ukladať nové povinnosti a úlohy mestám a obciam s dopadom na rozpočty miest a obcí, bez finančného krytia zo strany štátu, resp. znižovaním očakávaného výnosu dane z príjmov existuje riziko ohrozenia ich finančnej stability. Podobne ako v minulosti, keď sa s rozporom so ZMOSom presadili návrhy na rozširovanie počtu odpočítateľných položiek v zákone o daniach z príjmov (naposledy pri odpočítateľnej položke za kúpeľnú starostlivosť), ZMOS odmieta aj tie legislatívne zásahy, ktorými sa účelovo zvyšuje životné minimum tým výška daňového bonusu na dieťa pre vybranú skupinu daňovníkov. ZMOS odmieta, aby sa bez dohody s reprezentatívnou organizáciou miest a obcí vstupovalo do mechanizmu tvorby vlastných zdrojov pre obce. Náklady s prijatím tohto opatrenia budú znášať všetci občania miest a obcí. Dopad budú musieť obce vyrovnávať zvyšovaním miestnych daní, resp. znižovaním rozsahu služieb pre občanov miest a obcí, vrátane tých, ktorým toto opatrenie pomohlo k zvýšeniu čistého príjmu.

Pôvodný záver ZMOSu bol, že nesúhlasia s návrhom rozpočtu na roky 2019 – 2021 v navrhovanom znení. Po diskusii ZMOS uviedlo, že chcú korigovať stanovisko k rozpočtu na Rade ZMOSu, ktorá bude zasadať zajtra t.j. 9.10.2018. Po odsúhlasení radou ZMOSu bude zaslané korigované stanovisko.

Stanovisko za APZ predniesol pán Beljajev, ktorý prezentoval pripomienky z písomného stanoviska a uviedol, že väčšina pripomienok už bola prezentovaná, odvodové zaťaženie je relatívne vysoké. Mali by sme sa začať zaoberať zaťažením podnikateľského sektora a opatrenia prijímať systematicky. APZ úspory vidí v prevádzkových nákladoch verejného sektora, v zlučovaní organizácií, obmedzení dotácií na výkon osobnej železničnej dopravy, úspory v školstve, testovanie príjmov pri poskytovaní prídavkov na dieťa, obmedzenie rezerv vlády.

APZ súhlasí s predloženým návrhom po zapracovaní pripomienok.

Predkladateľ minister financií reagoval na pripomienky sociálnych partnerov a uviedol, že rozpočet je dokument, na ktorom sa zhodnúť je nemožné. Upozornil, že ide o volebný rozpočet.

Na základe dohody všetkých sociálnych partnerov minister financií vyjadril súhlas so záverom, že štát zabezpečí zo štátneho rozpočtu financovanie Aliancie sektorových rád sumou 1,5 mil. eur ročne z prostriedkov zo štátneho rozpočtu.

Po prísľube podpory sektorových rád a dlhšej diskusii dospeli sociálni partneri k

**Záveru:**

**Rada**

1. **súhlasí s predloženým návrhom rozpočtu s pripomienkami AZZZ SR, RÚZ, KOZ SR a APZ (ZMOS po rokovaní rady, spresní svoj postoj),**
2. **odporúča ho na ďalšie legislatívne konanie.**

**K bodu 3**

Rôzne

* Zákon č. 235/2012 Z. z. osobitnom odvode z podnikania v regulovaných odvetviach a o zmene a doplnení niektorých zákonov v znení neskorších predpisov

Požiadavka AZZZ SR, RÚZ a APZ

Stanovisko za AZZZ SR predniesol pán Malatinský, ktorý uviedol, že v septembri 2012 nadobudol účinnosť Zákon č. 235/2012 Z. z. o osobitnom odvode z podnikania v regulovaných odvetviach a o zmene a doplnení niektorých zákonov, v znení neskorších predpisov („Zákon o osobitnom odvode“). Základným dôvodom, ktorý bol zo strany Slovenskej republiky sledovaný pri prijímaní Zákona o osobitnom odvode bolo „preklenutie dôsledkov finančnej krízy trvajúcej v období rokov 2008 až 2014“. Je zjavné, že tento cieľ už bol dosiahnutý, vzhľadom na ekonomickú situáciu v Slovenskej republike, rast HDP a stav verejných financií, a pokračovanie Zákona o osobitnom odvode tak neodôvodnene zaťažuje príslušné podnikateľské subjekty. Preto podľa názoru AZZZ SR existuje viacero dôvodov pre to, aby bol Zákon o osobitnom odvode zrušený.

Zákon o osobitnom odvode a odvod platený na jeho základe je sám o sebe problematickým opatrením vzhľadom na to, že je určený len pre určitý okruh subjektov, ktorých určujúcim prvkom bolo pôsobenie v regulovaných odvetviach, a nebol nastavený ako opatrenie všeobecného charakteru, a má teda v zásade diskriminačný charakter.

Zákon o osobitnom odvode je problematickým opatrením aj z pohľadu súladu s Ústavou Slovenskej republiky („Ústava“) a Listiny základných práv a slobôd („Listina“), a to najmä z nasledujúcich dôvodov:

1. Zavedenie odvodu je podľa Ústavy a Listiny sporné, nakoľko tieto nedovoľujú ukladať iné verejné dávky než dane a poplatky;
2. Ak by aj bolo legitímne zaťažiť odvodom hospodársky výsledok z regulovaných činností (čo je samo o sebe sporné), je odvodom zaťažený aj hospodársky výsledok dosiahnutý povinnou osobou z inej ako regulovanej činnosti len preto, že je povinná osoba regulovanou osobou v zmysle Zákona o osobitnom odvode, čím dochádza k neodôvodniteľnej diskriminácii (regulovaná osoba je povinná platiť odvod z hospodárskeho výsledku z určitej činnosti zatiaľ čo neregulovaná osoba z hospodárskeho výsledku z rovnakej činnosti povinná platiť odvod nie je). Zákonodarca mal úmysel zjavnú diskrimináciu tohto charakteru, ktorá bola obsiahnutá v pôvodnom znení Zákona o osobitnom odvode odstrániť novelou, žiaľ k tejto diskriminácii v aplikačnej praxi dochádza naďalej z dôvodov nastavenia výpočtu základu odvodu a skutočnosti, že regulované osoby vykonávajú aj inú činnosť.

K uvedenému sa vyjadrili za SPP pán Čupr a za Východoslovenskú energetiku sa vyjadrila pani Brezovanová.

AZZZ SR s ohľadom na uvedené žiada, aby bol Zákon o osobitnom odvode zrušený.

Po diskusii bol prijatý

**Záver:**

**Rada**

berie na vedomie iniciatívu podporovanú zamestnávateľskými zväzmi na zrušenie osobitného odvodu.

Predseda rady poďakoval prítomným za účasť a uviedol, že najbližšie Predsedníctvo sa uskutoční 26.10.2018 a Plenárne zasadnutie HSR SR sa uskutoční dňa 5.11.2018.

Zapísala: Andrea Strečková

za vládu

**Ján R I C H T E R**

predseda rady ...............................

za odbory

**Monika U H L E R O V Á**

podpredsedníčka rady ..............................

za zamestnávateľov

**Roman K A R L U B Í K** ................................

podpredseda rady